En nom de Nostre-Seigneur, amen. L’an de l’Incarnacion d’icellui courant mil trois cens quatre vins et six, le jeudi avant la feste de Saint Pierre à la Chere, nous Katherine du Bois, damiselle, Dalmaz de Buxeul, escuier, et Marie d’Alonne, femme dudit Dalmaz, du loux, auctorité et consentement d’icelli mon mari à moy donnez à faire les choses qui s’ansuignent: savoir faisons à tous presens et avenir que comme reverent pere en Dieu Mons. Nicolas, evesque de Coustance, ait acquis à la Valote le Duc et es appertenances d’icelle, des hoirs de Villennes, quatre florins, deux gros, deux deniers tournois d’annuel et perpetuel cense pourtans loux et remuaiges, et deux bichoz soigle à la mesure de Moncenis, mouvans de nostre fyé, nous à ycelli reverent pere en Dieu avons octroyé et consenti et par ces presentes octroyons et consentons que les choses dessus dites et une chascune d’icelles il puisse et luy laisse mettre à l’eglise là où il luy plaira, pour ce nous Katherine et mariez dessusdits et de l’auctorité que dessus, par noz seremenz pour ce donnés aux sains evangiles de Dieu, et soubz l’obligacion de touz nos biens meubles et non meubles, presens et avenir quelconques, les choses dessusdites avoir fermes et agreables et non contrevenir ne consentir que aucun il viegne, taisiblement ou en appert, en jugement ne dehors, renuncens du tout en se fait à touz et singulieres excepcions à ce contraires, et quant aux choses dessusdites tenir et acomplir volons estre controins, comme de chose adjugée, par la court de Mons. de Bourgongne, à la juridiction et cohercion de laquelle court nous submettons quant à ce tous noz biens quelconques. En tesmoing de laquelle chose nous avons requis et obtenu le scel de la court dudit Mons. le duc estre mis à ces presentes lettres. C’est fait en la presence de Jehan Morisot, clerc, coadjuteur de Guillemin Clemencet d’Arney, tabellion d’Ostun pour ledit Mons. le duc, de messire Hugue de la Combe et de messire Jehan Mareschal, tesmoins à ce appellez et requis, l’an et le jour dessusdiz. J. MORISETI.